ארון פירסול

ארון וולס פירסול (באנגלית: Aaron Wells Peirsol; נולד ב-23 ביולי 1983) הוא שחיין עבר אמריקאי, אלוף אולימפי (אתונה 2004 ובייג'ינג 2008), בעל 7 מדליות אולימפיות 5 מהן זהב, אלוף העולם בעל 10 מדליות עולמיות, 8 מהן זהב ושיאן העולם הנוכחי (2019) במשחה ל-200 מטר גב. באולימפיאדת אתונה ניצח בכל שלושת משחי הגב שבהם יכול היה להשתתף. הוא השחיין הראשון בהיסטוריה ששחה 100 מטר גב מתחת ל-53 שניות ול-52 שניות.

 ביוגרפיה 
ארון פירסול נולד באירוויין, קליפורניה שבארצות הברית. הוא למד בתיכון ניופורט הרבור. הוא המשיך את לימודיו באוניברסיטת טקסס באוסטין שם סיים לימודי הממשל בשנת 2006. הוא שחה בקבוצת ניופורט ביץ', קליפורניה. בתחילת דרכו הוא התאמן יחד עם אחותו היילי בקבוצת YMCA בניופורט קוסטה מסה. ב-22 ביולי 2003, היילי זכתה במדליית כסף באליפות העולם במשחה ל-1500 מטר חופשי ואילו ארון זכה במדליית זהב במשחה ל-100 מטר גב.

לאחר שעזב את קבוצתו, פירסול הצטרף לקבוצת נובקווטיק (נובה) באירווין לצידם של שיאנים ואלופי עולם בשחייה נוספים כמו איאן קרוקר, ברנדן הנסן, ניל ווקר, ג'ייסון ליזאק ואמנדה בירד תחת הדרכתו של אדי ריס.

במשחקים הפאן-אמריקאיים שנערכו בוויניפג, קנדה בשנת 1999 זכה פירסול במדליית כסף במשחה ל-200 מטר גב בתוצאה של 1:59.77 דקות.

באולימפיאדת סידני (2000) זכה פירסול במדליית כסף במשחה ל-200 מטר גב בזמן של 1:57.35 דקות, לאחר שיאן העולם לני קרייזלברג שקבע שיא אולימפי חדש בזמן של 1:56.76 דקות.

באליפות העולם בשחייה שנערכה בפוקואוקה, יפן בשנת 2001 זכה פירסול במדליית זהב במשחה ל-200 מטר גב בשיא תחרות חדש בתוצאה של 1:57.13 דקות.

באליפות הפאן פסיפיק בשחייה שנערכה ביוקוהמה, יפן בשנת 2002 זכה פירסול ב-3 מדליות זהב. במשחה ל-100 מטר גב (54.22 שניות), במשחה ל-200 מטר גב (1:56.88 דקות) ובמשחה שליחים 4x100 מטר מעורב בשיא עולם חדש של 3:33.48 דקות.

באליפות העולם בשחייה שנערכה בברצלונה שבספרד בשנת 2003 זכה פירסול בשלוש מדליות זהב. במשחה ל-100 מטר גב בשיא תחרות חדש של 53.61 שניות, במשחה ל-200 מטר גב בזמן של 1:55.92 דקות ובמשחה שליחים 4x100 מטר מעורב 3:31.54 דקות בשיא עולם חדש. בנוסף, הוא זכה גם במדליית כסף במשחה שליחים 4x200 מטר חופשי בזמן של 7:10.26 דקות (הזמן שלו היה 1:48.88 דקות).

לאולימפיאדת אתונה 2004 הגיע פירסול כמועמד עיקרי ואלוף עולם במשחי הגב. הוא זכה במדליית זהב במשחה ל-100 מטר גב בזמן של 54.06 שניות. במשחה ל-200 מטר גב, נפסל פירסול בטענה שעשה סיבוב לא חוקי במהלך המשחה אך לאחר דיון, הפסילה בוטלה והוא הוכרז כמנצח בשיא אולימפי חדש 1:54.95 דקות. הוא השלים מדליית זהב שלישית במסגרת משחה שליחים 4x100 מטר מעורב, בשיא עולם חדש של 3:30.68 דקות.

באליפות העולם בשחייה שנערכה במונטריאול שבקנדה בשנת 2005 זכה פירסול שוב בשלוש מדליות זהב. במשחה ל-100 מטר גב בזמן של 53.62 שניות, במשחה ל-200 מטר גב בשיא עולם חדש של 1:54.66 דקות ובמשחה שליחים 4x100 מטר מעורב בזמן של 3:31.85 דקות. בנוסף, הוא סיים במקום החמישי במשחה ל-50 מטר גב בתוצאה של 25.30 שניות.

באליפות הפאן פסיפיק בשחייה שנערכה בוויקטוריה שבקנדה בשנת 2006 זכה פירסול ב-3 מדליות זהב. במשחה ל-100 מטר גב (53.32 שניות), במשחה ל-200 מטר גב בשיא עולם חדש (1:54.44 דקות) ובמשחה שליחים 4x100 מטר מעורב (3:31.79 דקות).

באליפות העולם בשחייה שנערכה במלבורן שבאוסטרליה בשנת 2007 זכה פירסול במדליית זהב בשיא עולם חדש במשחה ל-100 מטר גב 52.98 שניות והיה לשחיין הראשון ששחה מתחת ל-53 שניות. במשחה 200 מטר גב הוא זכה במדליית כסף בזמן של 1:54.80 דקות לאחר ריאן לוכטה בן ארצו ששיפר את שיא העולם שלו בזמן של 1:54.32 דקות.

באולימפיאדת בייג'ינג (2008) זכה פירסול ב-3 מדליות. מדליית זהב במשחה ל-100 מטר גב בשיא עולם חדש בזמן של 52.54 שניות (זו הייתה הפעם החמישית שהוא קובע שיא עולם במשחה זה), מדליית כסף במשחה ל-200 מטר גב בזמן של 1:54.33 דקות, אחרי לוכטה שקבע שיא עולם חדש בזמן של 1:53.94 דקות ומדליית זהב במשחה שליחים 4x100 מטר מעורב בשיא עולם חדש נוסף בזמן של 3:29.34 דקות ובכך עזר למייקל פלפס לזכות במדליה השמינית שלו.

במבחנים האמריקאים לאליפות העולם בשחייה שנערכו באינדיאנפוליס ביולי 2009 החזיר פירסול לעצמו את שיאי העולם במשחים ל-100 מטר גב בתוצאה של 51.94 שניות ובכך היה לשחיין הראשון בהיסטוריה ששחה מתחת ל-52 שניות, ובמשחה ל-200 מטר גב בתוצאה של 1:53.08 דקות. באותה תחרות קבע תוצאה של 51.30 במשחה ל-100 מטר פרפר, הישג שהפך אותו לשחיין הראשון בעולם ששחה מתחת ל-52 שניות ב-100 מטר בשלושה סגנונות שונים (חופשי, גב ופרפר).

באליפות העולם בשחייה שנערכה ברומא, איטליה בשנת 2009 זכה פירסול במדליית זהב במשחה ל-200 מטר גב בשיא עולם חדש של 1:51.92 דקות, לפני אירי ריוסוקה מיפן (1:52.51 דקות) ובן ארצו לוכטה (1:53.82 דקות). במשחה ל-100 מטר גב בו קבע שיא עולם שבועיים לפני כן, הוא לא הצליח לעלות לשלב הגמר כששחה זמן של 53.22 שניות, איטי עבורו וסיים במקום ה-9 המאכזב.

באליפות הפאן פסיפיק בשחייה שנערכה באירווין, ארצות הברית באוגוסט 2010 זכה פירסול בשתי מדליות זהב, במשחה ל-100 מטר גב (53.31 שניות) ובמשחה שליחים 4x100 מטר מעורב (3:32.48 דקות).

ב-2 בפברואר 2011 הודיע פירסול על פרישותו משחייה תחרותית בטענה כי סיים לעשות את כל מה שהוא רצה לעשות.

 הישגים 
פירסול קבע במהלך הקריירה שלו 16 שיאי עולם. 6 שיאי עולם במשחה ל-100 מטר גב, 6 שיאי עולם במשחה ל-200 מטר גב (מחזיק בשיא הנוכחי) וארבעה שיאי עולם במשחה שליחים 4x100 מטר מעורב (מחזיק בשיא הנוכחי)
פירסול זכה ב-11 תוארי אלוף ארצות הברית בשחייה. 6 פעמים במשחה ל-100 מטר גב ו-5 פעמים במשחה ל-200 מטר גב.
פירסול זכה בתואר שחיין השנה בארצות הברית בשנת 2005.

 ראו גם 

התפתחות שיא העולם במשחה ל-100 מטר גב
התפתחות שיא העולם במשחה ל-200 מטר גב

 קישורים חיצוניים 


 ארון פירסול, באתר USA Swimming 
 ארון פירסול, באתר Race For The Oceans 
 Videos & Results on SwimPassion.net

 הערות שוליים 

קטגוריה:אמריקאים ילידי קליפורניה
קטגוריה:אלופי עולם בשחייה
קטגוריה:שחייני גב אמריקאים
קטגוריה:שחייני חופשי
קטגוריה:שחיינים באולימפיאדת סידני (2000)
קטגוריה:שחיינים באולימפיאדת אתונה (2004)
קטגוריה:שחיינים באולימפיאדת בייג'ינג (2008)
קטגוריה:אלופים אולימפיים אמריקאים: שחייה
קטגוריה:זוכי מדליית כסף אולימפית אמריקאים: שחייה
קטגוריה:בוגרי אוניברסיטת טקסס באוסטין
קטגוריה:שיאני עולם אמריקאים: שחייה
קטגוריה:קליפורניה: ספורטאים
קטגוריה:אמריקאים שנולדו ב-1983